הילדים בקרית טבעון התחייבו: נשמור על הבטיחות בדרכים בחופשת הקיץ - רשת כוכב
רגע לפני היציאה לחופש הגדול, יצאו מתנדבי עמותת “אור ירוק” למאות גני ילדים בכמאה יישובים בכל רחבי הארץ, במטרה להכין את ילדי ישראל לחופשה בטוחה.
המתנדבים הסבירו לילדים, כיצד לשמור על כללי הבטיחות בדרכים במהלך החופשה. בין המקומות בהן נערכה הפעילות, גם קרית טבעון.
במסגרת הפעילות, הגיעו מתנדבי תכנית “זה”ב בגן” של עמותת אור ירוק לגני הילדים, ורעננו להם את כללי הבטיחות בדרכים, אותם למדו במהלך השנה, באמצעות חידונים ומשחקים.
לאחר מכן, כל ילד קיבל תעודה אישית שמהווה תעודת “הנוסע הבטוח”, בה הוא מתחייב להקפיד ולשמור על מספר כללים הנוגעים לבטיחות בדרכים כנוסעים ברכב. בתעודה, התחייבו הילדים לחגור חגורת בטיחות ולשבת על מושב בטיחות מתאים בכל נסיעה, לשבת בשקט בזמן הנסיעה ולא להפריע לנהגים. כמו כן, להיכנס לרכב ולצאת ממנו רק מכיוון המדרכה.
יצוין כי, תכנית “זה”ב בגן” (זהירות בדרכים בגן) היא תוכנית שמטרתה ללמד ילדים בגילאי הגן, את כללי הבטיחות בדרכים כדרך חיים. במסגרת התכנית, המופעלת על ידי “אור ירוק” ותנועת של”מ – החברה למתנ”סים, בשיתוף משרד החינוך והרשויות המקומיות, מגיעים מדי שבוע כ- 1,500 גמלאים מתנדבי העמותה לגני ילדים, ומדריכים כ- 50 אלף ילדים בנושאים הקשורים לבטיחות בדרכים.
על פי נתוני עמותת אור ירוק, המבוססים על נתוני הלשכה המרכזית לסטטיסטיקה, במהלך חודשי הקיץ שעבר (יוני-אוגוסט) נהרגו 18 ילדים ובני נוער (0-19) בתאונות דרכים, עליה של 20% במספר ההרוגים, ביחס לחודשי הקיץ בשנת 2015, שבמהלכו נהרגו 15 ילדים ובני נוער.
ארז קיטה מנכ”ל עמותת אור ירוק: “החופש הגדול מביא עימו סכנות גדולות לילדים, מאחר והם לא נמצאים במסגרת שתגונן עליהם. את הנתונים הקשים הללו חייבים וניתן לצמצם. משרד התחבורה והבטיחות בדרכים חייב כבר עכשיו להגביר את המודעות בקרב הילדים ובני הנוער, לסכנות שהכביש מציב בפניהם, בעיקר בנושאים כמו: חציה נכונה של הכביש, רכיבה על אופניים במקום בטוח עם קסדה, וחגירת חגורת בטיחות. גם למדינה יש אחריות שהילדים שלנו יעברו את הקיץ בשלום, ויחזרו בריאים ושלמים לתחילת שנת הלימודים”.